依韻和子有教授姪寄雪詩
作者：葛勝仲
朝代：宋

paragraphs: 空中紛霏誰剪水，夜半天窗明蠟紙。
天将奇寶借詞客，使酒驅詩難但已。
紅爐活火然松明，閒施博局呼明瓊。
區中無此清絕境，疑是縮地來蓬瀛。
從來聞說三吳道，飄瞥郊原看最好。
且願留爲不夜城，揮戈却日還穹昊。
講郎才韻今可人，聞客欲至顔津津。
急掃堦庭施木屑，跋馬去作陶家賓。